Nieu-Seeland stel perke vir buitelandse huiskopers | Netwerk24
Nieu-Seeland stel perke vir buitelandse huiskopers
15 Augustus 2018 12:45
Die Nieu-Seelandse regering gaan dit moeiliker maak vir buitelanders om 'n huis in dié land te koop.
Die regering het Woensdag die finale weergawe van wetgewing wat buitelanders verbied om bestaande residensiële eiendom te koop in die parlement voorgelê. Dié wet is 'n poging om te keer dat spekulante huispryse die hoogte in laat skiet.
Die wysigingswetsontwerp vir oo
'n Lugfoto van 'n residensiële voorstad in Auckland, Nieu-Seeland. Foto: IStock
rsese beleggings sal binne twee maande nadat dit deur die goewerneur-generaal goedgekeur is, van krag word, sê David Parker, 'n medeminister van finansies.
"Die regering glo burgers van Nieu-Seeland behoort nie deur ryker buitelanders uit die mark gedruk te word nie," sê Parker.
"Hierdie wetgewing verseker dat die markkragte vir die huismark in Nieu-Seeland bepaal word en nie in die internasionale mark nie, of dit nou vir 'n pragtige landgoed langs 'n meer of die see is, of 'n beskeie voorstedelike huis."
Jacinda Ardern, die eerste minister, het 'n beperking op buitelandse huiskopers deel van haar verkiesingsveldtog in 2017 gemaak.
Huispryse in Nieu-Seeland het die afgelope dekade met meer as 60% gestyg.
Data wys wel dat buitelanders net 'n klein rol in die eiendomsmark in Nieu-Seeland speel, maar welgestelde en bekende Amerikaners wat huise in die land koop, skep wel die indruk dat hulle van die land se beste eiendom opraap.
Die nuwe wet, wat Nieu-Seeland sê hom in pas met Australiese wetgewing bring, klassifiseer residensiële grond as "sensitief", wat beteken diegene wat nie inwoners of burgers van Nieu-Seeland is nie, mag nie bestaande huise koop sonder toestemming van die kantoor vir buitelandse beleggings nie.
Buitelandse kopers sal moet bewys dat hulle die getal residensiële eenhede in die land gaan verhoog en dit dan gaan verkoop deur byvoorbeeld 'n blok woonstelle te bou waar daar voorheen 'n huis was, of die grond vir ander gebruik gaan omskep.
Hulle sal moet bewys dat dit wat hulle beplan tot voordeel van die land as geheel is.
Ryk beleggers waarsku die verbod kan wyer beleggings in die ekonomie knou.
Oorsese beleggers sal wel steeds nuwe huise kan koop.
Hulle sal ook in aftreeoorde, studentebehuising en versorgingseenhede kan belê.
Mense met geldige verblyfvisums wat minstens 183 dae per jaar in Nieu-Seeland woon, sal wel bestaande huise kan koop sonder om spesiale toestemming te kry.